NIA ने 5 लाख तक का इनाम रखा; बंबीहा गैंग का सरगना लक्की पटियाल और बंदर भी शामिल
गैंगस्टर्स और आतंकी गठजोड़ को नेस्तनाबूद करने में जुटी नेशनल इन्वेस्टिगेशन एजेंसी (NIA) ने हरियाणा और पंजाब के 8 गैंगस्टर्स को वांटेड सूची में डालते हुए उन पर 1 से 5 लाख रुपए का तक का इनाम घोषित कर दिया है। इनमें बंबीहा सिंडिकेट को
नेशनल इन्वेस्टिगेशन एजेंसी (NIA) ने हरियाणा और पंजाब के 8 गैंगस्टर्स को वांटेड सूची में डालते हुए उन पर 1 से 5 लाख रुपए का तक का इनाम घोषित कर दिया है। इनमें बंबीहा सिंडिकेट को ऑपरेट कर रहे लक्की पटियाल के अलावा गैंगस्टर कौशल चौधरी का खास गुर्गा संदीप उर्फ बंदर भी शामिल है। ये सभी गैंगस्टर्स लंबे समय से फरार चल रहे हैं। इनमें कुछ विदेश में छुपकर पूरे नेटवर्क को चला रहे हैं।
इन पर घोषित किया इनाम
NIA ने गुरुग्राम में शिवाजी नगर के रहने वाले दिनेश शर्मा उर्फ गांधी, नीरज उर्फ पंडित, गुरुग्राम के नाहरपुर रूपा निवासी संदीप उर्फ बंदर, करनाल में असंध के रहने वाले दलेर सिंह उर्फ दलेर सिंह उर्फ कोटिया, पंजाब में लुधियाना के गुरपिन्द्र सिंह उर्फ बाबा दल्ला, मोगा निवासी सुखदूर सिंह उर्फ सुखा दुनेके पर 1-1 लाख रुपए और आतंकी अर्शदीप सिंह उर्फ अर्श डल्ला और गौरव पटियाल उर्फ सौरव ठाकुर उर्फ लक्की पटियाल पर 5 लाख रुपए का इनाम रखा गया है।
इन सभी मोस्ट वांटेड अपराधियों की इश्तहार के साथ उन पर इनाम की राशि घोषित करने के बाद सार्वजनिक कर दिया गया है। NIA ने कहा कि इनसे संबंधित किसी भी व्यक्ति को कोई जानकारी मिले तो वह एजेंसी को सूचित करे। सूचना देने वाले व्यक्ति का नाम और पता गुप्त रखा जाएगा।
ज्यादातर गैंगस्टर्स विदेशों में छुपे
नेशनल इन्वेस्टिगेशन एजेंसी पिछले एक साल से गैंगस्टर्स और आतंकियों के खिलाफ बड़े स्तर पर कार्रवाई कर रही है। पंजाब, हरियाणा, राजस्थान, यूपी और अन्य राज्यों में रेड कर चुकी है। सूत्रों के अनुसार, इनमें ज्यादातर गैंगस्टर्स भारत छोड़कर विदेशों में छुपे हुए हैं। अर्शदीप उर्फ डल्ला कनाडा और लक्की पटियाल अर्मेनिया में बैठकर पूरे नेटवर्क को चला रहा है।
एक सप्ताह पहले आतंकी सूची में डाले 14 गैंगस्टर
NIA ने करीब एक सप्ताह पहले ही आतंकी संगठनों से संबंध रखने वाले गैंगस्टरों की सूची में 14 आरोपियों के नाम शामिल किए थे। जिनमें टॉप पर लॉरेंस बिश्नोई, जग्गू भगवानपुरिया, काला जठेड़ी के अलावा सत्विन्द्रजीत सिंह उर्फ गोल्डी बराड़, सचिन थापन उर्फ सचिन बिश्नोई, अनमोल बिश्नोई उर्फ भानू, विक्रमजीत उर्फ विक्रम बरार, विरेंद्र प्रताप सिंह उर्फ काला राणा, जोगिंद्र सिंह, राजेश कुमार उर्फ राजू मोटा, राजू बसौदी, अनिल चिप्पी, नरेश यादव और शाहबाज अंसारी के नाम दर्ज किए थे।
सिद्धू मूसेवाला मर्डर के बाद ताबड़तोड़ कार्रवाई
बता दें कि पिछले साल 29 मई 2022 को पंजाब के मानसा में मशहूर पंजाबी सिंगर सिद्धू मूसेवाला की गोली मारकर हत्या कर दी गई थी। हत्याकांड में कुख्यात गैंगस्टर लॉरेंस बिश्नोई और गोल्डी बराड़ का नाम सामने आया था। इसके बाद लॉरेंस ग्रुप ने ना केवल पंजाब, बल्कि हरियाणा सहित अन्य राज्यों में कई नामी लोगों के मर्डर करा दिए।
बॉलीवुड स्टार सलमान खान को भी मारने की धमकी दी गई। लॉरेंस और बंबीहा ग्रुप के बीच छिड़ी जंग के बाद NIA ने उत्तर भारत के खासकर 5 राज्यों में आतंकी और गैंगस्टर्स के गठजोड़ को खंगालते हुए उनके खिलाफ ताबड़तोड़ कार्रवाई की और उन्हें आतंकी और मोस्ट वाटंडे सूची में डाला गया।